ডুরান্ড ফাইনালে নর্থইস্টের কাছে ৬-১ ব্যবধানে হারল ডায়মন্ড হারবার

ওয়েব ডেস্ক : কোয়ার্টার ফাইনালে জামশেদপুর, এর পর সেমিফাইনালে ইস্টবেঙ্গলকে হারিয়ে ডুরান্ড কাপ ফাইনালে (Durand Cup Final) উঠেছিল ডায়মন্ড হারবার (Diamond Harbour)। চ্যাম্পিয়ন হওয়ার আশা জাগিয়েছিল অভিষেক বন্দ্যোপাধ্যায়ের ক্লাব। কিন্তু তীরে এসে ডুবল তরী। ফাইনালে নর্থইস্ট (North East)-এর কাছে ৬-১ ব্যবধানে হেরে গেল ডায়মন্ড হারবার। এর ফলে পর পর দু’বার ডুরান্ড কাপ জয়ী হল নর্থইস্ট।

শনিবার যুবভারতীতে ৪-৩-৩ ছকে খেলা শুরু করেছিলেন দুই দলের কোচ। ম্যাচের শুরু থেকেই নর্থইস্টের (North East) খেলোয়াড়দের মধ্যে বোঝাপড়া লক্ষ্য করা গিয়েছিল। তবে ডায়মন্ড হারবরের খেলোড়ারদের দেখে মনে হচ্ছিল, কিছুটা চাপেই রয়েছেন তারা। তবে ১০ মিনিটের পরে খেলায় ফেরে তারা। ডান দিক থেকে জবি জাস্টিন ও বাঁ দিক থেকে গিরিকের দুরন্ত খেলায় নর্থইস্ট কিছুটা সমস্যায় পড়েছিল। যার ফলে সুযোগ তৈরি করেছিল বাংলার ক্লাব। কিন্তু জালে বল জড়াতে পারেনি তারা।

আরও খবর : ফুটবল বিশ্বকাপ নিয়ে বিরাট ঘোষণা করলেন ডোনাল্ড ট্রাম্প!

এর পর ২২ মিনিটের মাথায় ডায়মন্ড হারবারের (Diamond Harbour) রক্ষণের ভুলে পায়ে বল পান আলাদিন। তার শট ডায়মন্ড হারবারের গোলরক্ষক মিচু বাঁচালেও, ফিরতি বলে গোল করেন আশির। ফলে ১ গোলে এগিয়ে যায় নর্থইস্ট। এর পরেই নিজেদের খেলায় ঝাঁজ বাড়ায় তারা। তবে প্রথমার্ধের বিরতির আগেই ব্যবধান বাড়িয়ে নেয় পেদ্রো বেনালির ছেলেরা। ফলে প্রথমার্ধের শেষে ২-০ গোলে এগিয়ে যায় নর্থইস্ট (North East)। দ্বিতীয়ার্ধেও একই ছবি দেখা যায়। আলাদিনের পাস ধরে গোল করেন থোই সিংহ। ফলে ৩ গোলে এগিয়ে যায় নর্থইস্ট। তাদের আক্রমণে একেবারে বেসামাল হয়ে পড়ে ডায়মন্ড হারবারের রক্ষণভাগ।

তবে ৬৮ মিনিটের মাথায়ব কর্নার থেকে জবির হেড মায়েচেনের মাথায় লেগে জালে বল জড়িয়ে যায়। ১ গোল শোধ করে ডায়মন্ড হারবার। তার পরেই মনে হচ্ছিল এবার হয়তো খেলায় ফিরবে তারা। কিন্তু ৮১ মিনিটের মাথায় চতুর্থ গোল করেন নর্থইস্টের জাইরো। এর কিছু সময় পরেই গোল করেন গাইতান। এর পরে সংযুক্তি সময়ে পেনাল্টি পায় নর্থইস্ট (North East)। গোল করেন আলাদিন। ফলে ম্যাচ শেষে ৬-১ ব্যবধানে জিতে মাঠ ছাড়েন পেদ্রো বেনালির ছেলেরা। ফলে আশা জাগালেও ফাইনালে হেরে গেল বাংলার দল ডায়মন্ড হারবার।